***Skyggejegerne*** (engelsk *The Mortal Instruments*) er en bokserie for ungdom i sjangeren urban fantasy, skrevet av Cassandra Clare. Den handler om et framtidig eller parallelt New York der det fins vampyrer og andre demoner. Det fins også andre parallelle verdener.

Femten år gamle Clary Frays enkle liv blir komplisert da hun blir dratt inn i en helt ny verden, der hun blir kjent med skyggejegerne, som dreper demoner, og får vite viktige og sjokkerende ting om sin egen bakgrunn og fortid. Hun oppdager også at det finnes varulver, vampyrer, alver, demoner, engler og andre sagnomsuste vesener. Clary får dessuten sin første erfaring med kjærlighetslivet når hun får følelser for både den kjekke, selvgode og arrogante, men modige skyggejegeren Jace Wayland og den lille nerdete, men sympatiske barndomsvenn Simon Lewis, som har vært hemmelig forelsket i Clary nesten helt siden de møttes for ti år siden.

Bøker i serien
--------------

* *City of Bones* (2007) (norsk tittel: Demonenes by).
* *City of Ashes* (2008) (norsk tittel: Den tause byen).
* *City of Glass* (2009) (norsk tittel: Glassbyen).
* *City of Fallen Angels* (2011) (norsk tittel: De falne englers by).
* *City of Lost Souls* (2012) (norsk tittel: De fortapte sjelers by).
* *City of Heavenly Fire* (2014) (norsk tittel: Den himmelske ilds by).

Filmatiseringer
---------------

Den 16. mars 2012 ble den norske regissøren Harald Zwart annonsert som ny regissør for filmen *The Mortal Instruments: City of Bones* (som baserer seg på den første boken, *City of Bones*). Produksjonsselskapet Screen Gems stod bak filmen. Filmingen startet – ifølge forfatteren Cassandra Clares tumblr-konto – i august 2012. Don Carmody og Robert Kulzer var produsenter for filmen. I. Marlene King og Jessica Postigo skrev manuset, mens Lily Collins spilte hovedrollen som Clary Fray.

Rollelisten omfatter Lily Collins, Jamie Campbell Bower, Robert Sheehan, Lena Headey, Jonathan Rhys Meyers og Jared Harris. Filmen hadde premiere 23. august 2013, og det var på forhånd knyttet forventninger til at filmen kunne gjøre det bra økonomisk, siden bøkene var svært populære. Filmen fikk imidlertid dårlige kritikker, floppet på kino og spilte bare så vidt inn igjen budsjettet.

Allerede i mai 2013, tre måneder før premieren, hadde det blit bestemt at det skulle lages en oppfølger, *The Mortal Instruments: City of Ashes*, basert på *Den tause byen*, som er den andre boken i *The Mortal Instruments*-serien. Zwart skulle regissere også denne oppfølgeren, og både Lily Collins og Jamie Campbell Bower sa seg villige til å delta i den nye filmen. Da den første filmen viste seg å bli en fiasko, ble planene om en ny film skrinlagt.

I 2014 ble det offentliggjort at det tyske produksjonsselskapet i stedet ville benytte filmrettighetene til å lage en TV-serie basert på Clares bøker. Serien *Shadowhunters* hadde premiere i USA i januar 2016; Harald Zwart var da ute av bildet.

Referanser
----------

1. ↑  «Harald og Veslemøy Zwart: - Dette er som å gifte seg!». *www.vg.no*. 13. august 2013. Besøkt 19. mai 2022.
2. 1 2 3  «'The Mortal Instruments' will live on, but not on the big screen». *Los Angeles Times* **(engelsk)**. 13. oktober 2014. Besøkt 19. mai 2022. «After the disappointing box-office performance of "The Mortal Instruments: City of Bones," the film adaptation of the first novel in Clare’s bestselling six-book series, the would-be movie franchise is being rebooted as a television show, German production company Constantin Film has announced.»
3. ↑  Kemp, Stuart (8. mai 2013). «Cannes: Lily Collins, Jamie Campbell Bower Set for ‘Mortal Instruments’ Sequel». *The Hollywood Reporter* **(engelsk)**. Besøkt 19. mai 2022.
4. ↑  «Shadowhunters: The Mortal Instruments». IMDb.com. 12. januar 2016. Besøkt 19. mai 2022.
5. ↑  «Shadowhunters». *Rotten Tomatoes* **(engelsk)**. Besøkt 19. mai 2022.

Eksterne lenker
---------------

* *Artikkelen har ingen egenskaper for filmdatabaser i Wikidata*